CELEX: 32014R0836
Language: lt
Date: 2014-07-31 00:00:00
Title: 2014 m. liepos 31 d. Komisijos įgyvendinimo reglamentas (ES) Nr. 836/2014, kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės

1.8.2014   
            
            
               LT
            
            
               Europos Sąjungos oficialusis leidinys
            
            
               L 230/10
            
         KOMISIJOS ĮGYVENDINIMO REGLAMENTAS (ES) Nr. 836/2014
   2014 m. liepos 31 d.
   kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo, panaikinantį Reglamentą (EEB) Nr. 2092/91 (1), ypač į jo 22 straipsnio 1 dalį,
   kadangi:
   
               (1)
            
            
               pagal Komisijos reglamento (EB) Nr. 889/2008 (2) 42 straipsnį iki 2014 m. gruodžio 31 d. išimties tvarka ir tam tikromis sąlygomis, jei nėra ekologiškai užaugintų jauniklių vištų, į ekologiškos gyvulininkystės padalinį leidžiama atgabenti ne vyresnių kaip 18 savaičių neekologiškai užaugintų jauniklių dėsliųjų vištų;
            
         
               (2)
            
            
               Europos lygmeniu plėtoti suderintas ekologiško naminių paukščių jauniklių auginimo taisykles yra sudėtinga, nes požiūriai į techninius reikalavimus gerokai skiriasi. Kad būtų skirta daugiau laiko parengti ekologiškų jauniklių vištų auginimą reglamentuojančioms išsamioms taisyklėms, išimtinė nuostata, pagal kurią leidžiama naudoti neekologiškai užaugintas jaunikles vištas, turėtų būti pratęsta 3 metams;
            
         
               (3)
            
            
               pagal Reglamento (EB) Nr. 889/2008 43 straipsnį 2012, 2013 ir 2014 kalendoriniais metais kiaulių ir naminių paukščių racione išimties tvarka leidžiama naudoti ne daugiau kaip 5 % neekologiškų baltymingų pašarų;
            
         
               (4)
            
            
               ekologiškų baltymų pasiūla tiek kokybės, tiek kiekybės požiūriu Sąjungos rinkoje per maža, kad atitiktų ekologiniuose ūkiuose auginamų kiaulių ir naminių paukščių mitybai keliamus reikalavimus. Ekologiškų baltymingų augalų auginimas vis dar neatitinka paklausos. Todėl tikslinga pratęsti išimtinę galimybę tam tikrą nustatytą laikotarpį naudoti ribotą neekologiškų baltymingų pašarų dalį;
            
         
               (5)
            
            
               todėl Reglamentas (EB) Nr. 889/2008 turėtų būti atitinkamai iš dalies pakeistas;
            
         
               (6)
            
            
               šiame reglamente nustatytos priemonės atitinka Ekologinės gamybos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 889/2008 pakeitimai
   Reglamentas (EB) Nr. 889/2008 iš dalies keičiamas taip:
   
               1)
            
            
               42 straipsnio b punkte data „2014 m. gruodžio 31 d.“ pakeičiama data „2017 m. gruodžio 31 d.“;
            
         
               2)
            
            
               43 straipsnio antra pastraipa pakeičiama taip:
               „2015, 2016 ir 2017 kalendoriniais metais minėtų gyvūnų racione neekologiškų baltymingų pašarų 12 mėnesių laikotarpiu gali būti ne daugiau kaip 5 %.“
            
         2 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2015 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. liepos 31 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 189, 2007 7 20, p. 1.
   
      (2)  2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL L 250, 2008 9 18, p. 1).